[{"text_idx": "#000000", "text": "Ne miru, ke mi prezentas du pasintjarajn Beletrajn Almanakojn (No35 kaj No36) meze de la kuranta jaro. Ne mi pigris, mi ja pacience atendis ilian aperon fizikan, konsciante pri la jam kronika malfruo. Sed ankau\u0306 la pos\u0302to en Kau\u0306no ricevis ilin nur post la Zamenhofaj Tagoj, kiam ni estis tie, kaj pro la koronvirusa pandemio ni ne plu povas viziti Litovion, kie la presitaj ekzempleroj jam dum kelkaj monatoj atendas nin. Do anstatau\u0306 teni en la manoj la almanakojn kaj foliumi ties paperajn pag\u0302ojn, mi foliumas bitpag\u0302ojn en mia tablokomputilo \u2013 mi konfesas, ke tio donas al mi malpli da plezuro ol la papero.\nOni diras, ke Esperantujo estas malvasta, kaj \u201cc\u0302iu konas c\u0302iun\u201d. C\u0302u vere? Ec\u0302 bone konata de vi esperantisto ja havas iujn flankojn pri kiuj vi ne konjektas. Tial mi plezure legis neformalajn sinprezentojn de la (s\u0302ajne) bone konataj BA-redaktoroj kaj -eldonanto en la 35a boao: Anita Stecay, Istva\u0301n Ertl, Jesper Lykke Jacobsen, Nicola Ruggiero, Probal Das\u0302gupto, Suso Moinhos kaj Ulrich Becker."}, {"text_idx": "#000001", "text": "La tridek-kvina kaj la tridek-sesa numeroj de Beletra Almanako denove entenas originalajn kaj tradukitajn verkojn \u2013 prozon, poezion, eseojn, artikolojn, recenzojn. En la retejo de BA oni povas konatig\u0302i kun la kompleta enhavtabelo de c\u0302iu almanako, tial mi ne listigos c\u0302iujn nomojn/titolojn kaj notos nur tiojn, kioj pli forte kaptis mian atenton."}, {"text_idx": "#000002", "text": "En la 35a almanako mi atentigu vin pri la novelo Marika de Sten Johansson. C\u0302u ne hazarde g\u0302i aperas antau\u0306 la Vi(d)vokroniko, au\u0306: Dek ok monatoj de Istva\u0301n Ertl? Mi au\u0306skultis fragmenton de la notaro en la pasint-septembra ARKONES per la au\u0306tora legado. Tre kurag\u0302e, lau\u0306 mi. La titolo reeh\u0302as al la notaj\u0302oj de Fabienne Kancerkroniko en BA-17. La tre longa teksto estas interrompata per poeziaj interludoj, interalie, de Miguel Ferna\u0301ndez kaj tradukitaj al Esperanto diverslingvaj poemoj de Istva\u0301n mem."}, {"text_idx": "#000004", "text": "La 36a almanako estas multe pli varia pro fasko da kontribuaj\u0302oj al c\u0302iuj tradiciaj fakoj. Per la unua c\u0302apitro prezentig\u0302as la romano de E\u0301va To\u0301falvy La liberig\u0302o, en kiu rolas junaj esperantistoj \u2013 geamanta paro \u2013 hungarino kaj c\u0302eh\u0302o, fone de la politikaj eventoj en Meza Eu\u0306ropo, kiujn travivis la au\u0306torino mem. Ankau\u0306 per fragmento ni konatig\u0302as kun ankorau\u0306 ne aperinta romano de Trevor Steele La sangorug\u0302a flago, kies du c\u0302apitroj etosigas la maltrankvilan kaj nestabilan staton en la au\u0306stralia Brisbano post la unua mondmilito."}, {"text_idx": "#000005", "text": "En la traduko de Mikaelo Povorin aperas la bone konata rakonto Esperanto de Varlam S\u0302alamov, kiu pasigis entute 16 jarojn en Gulagoj. C\u0302iu rakonto el Kolimaj rakontoj, al kiu apartenas ankau\u0306 Esperanto, estas iu okazo, iu epizodo de la lagera mondo, en kiu c\u0302iu demando tekstas pri vivo kaj morto. En tiu mondo mensogo estas totala, c\u0302iuj mensogas, neniu estas tia kia li prezentig\u0302as, la vero estas dang\u0302era tie kie mankas konfido kaj amikoj, kaj mensogo povas esti sava: [nomos sin] c\u0302arpentisto kvankam vi estas juristo, veterinaro \u2013 kvankam vi estas konanto de Esperanto, \u2013 kaj vi ricevos ankorau\u0306 unu tagon da vivo, tagon en varmo"}, {"text_idx": "#000007", "text": "C\u0302i tiu artikolo aperis en la somera numero de La Ondo de Esperanto (2020).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000010", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]